ఆగ్రా: ఉగ్రవాదుల నుంచి ముప్పు పొంచి ఉన్నట్టు వార్తలు రావడంతో ప్రపంచ వారసత్వం కట్టడం తాజ్ మహల్ చుట్టూ పోలీసుల గస్తీ ముమ్మరం చేశారు. శుక్రవారం  ఉదయం నుంచే యమునా నది తీరంలో విస్తృత సోదాలు నిర్వహిస్తున్నారు. గురువారం అన్ని పోలీసుల విభాగాలు, ఇంటిలిజెన్స్ వర్గాలను అప్రమత్తం చేశామనీ.. ఇప్పటికే పలు బృందాలు ఈ ప్రాంతం మొత్తం జల్లెడపట్టి భద్రత కట్టుదిట్టం చేశాయని ఓ అధికారి పేర్కొన్నారు. తాజ్ మహల్ వద్ద టెర్రరిస్టు ఆయుధాలు ధరించి నిలబడినట్టు ఓ వెబ్సైట్లో కనిపించిన ఫొటోను స్థానిక పత్రికలు ప్రచురించడంతో అధికారులు అప్రమత్తమయ్యారు. ఈ చారిత్రక కట్టడం చుట్టూ 500 మీటర్ల పరిథిలో అణువణువూ గాలిస్తూ వాహన రాకపోకలను డేగకళ్లతో పరిశీలిస్తున్నారు. ఎస్పీ సుశీల్ ధూలే నేతృత్వంలో బాంబు డిస్పోజల్ బృందాలు, డాగ్ స్క్వాడ్ బృందాలు తాజ్ మహల్ చుట్టూ క్షణ్ణంగా పరిశీలించాయి. ప్రపంచంలోనే అద్భుతమైన కట్టడాల్లో ఒకటిగా గుర్తింపు పొందిన తాజ్ మహల్ను ఏటా 60 లక్షల మంది సందర్శిస్తారు. సందర్శకుల సంఖ్య ఏటా పెరుగుతూనే ఉంది. మరోవైపు శనివారం నుంచి తాజ్ మహల్ వార్షిక మహోత్సవాలు కూడా ప్రారంభం కానుండడం విశేషం.
agra: ugravaadula nunchi muppu ponchi unnattu vaartalu raavadamtho prapancha vaarasatvam kattadam taj mahal chuttu polisula gastee mummaram chesaru. sukravaaram  udayam nunche yamuna nadi teeramlo vistruta sodaalu nirvahistunnaaru. guruvaram anni polisula vibhaagaalu, intiligens vargaalanu apramattam chesamani.. ippatike palu brundaalu ee praantam mottam jalledapatti bhadrata kattudittam chesaayani oo adhikari perkonnaru. taj mahal vadda terraristu aayudhaalu dharinchi nilabadinattu oo websitelo kanipinchina photonu sthaanika patrikalu prachurinchadamtho adhikaarulu apramattamayyaaru. ee chaaritraka kattadam chuttu 500 meaterla parithilo anuvanuvuu gaalistuu vaahana rakapokalanu degakallatho pariseelistunnaaru. espy susheel dhoole netrutvamlo baambu disposal brundaalu, dag skwad brundaalu taj mahal chuttu kshannamgaa pariseelinchaayi. prapanchamlone adbhutamaina kattadaallo okatigaa gurtimpu pondina taj mahalnu eta 60 lakshala mandi sandarsistaaru. sandarsakula sankhya eta perugutune undi. marovaipu sanivaaram nunchi taj mahal vaarshika mahotsavaalu kuudaa praarambham kaanundadam visesham.